CELEX: 52017PC0561
Language: hu
Date: 2017-10-03
Title: Javaslat A TANÁCS VÉGREHAJTÁSI HATÁROZATA a Holland Királyságnak a közös hozzáadottértékadó-rendszerről szóló 2006/112/EK irányelv 193. cikkétől eltérő különös intézkedés bevezetésére történő felhatalmazásáról

EURÓPAI BIZOTTSÁG
            Brüsszel, 2017.10.3.
            COM(2017) 561 final
            2017/0243(NLE)
            Javaslat
            A TANÁCS VÉGREHAJTÁSI HATÁROZATA
            a Holland Királyságnak a közös hozzáadottértékadó-rendszerről szóló 2006/112/EK irányelv 193. cikkétől eltérő különös intézkedés bevezetésére történő felhatalmazásáról
            
               
         
         
            
               INDOKOLÁS
            
            
               
                  A közös hozzáadottértékadó-rendszerről szóló, 2006. november 28-i 2006/112/EK irányelv (a továbbiakban: héairányelv) 395. cikkének (1) bekezdése értelmében a Tanács, a Bizottság javaslata alapján, bármelyik tagállamot egyhangúlag felhatalmazhatja arra, hogy az irányelvben foglaltaktól eltérő különös intézkedéseket vezessen be a hozzáadottérték-adó beszedésének egyszerűsítésére vagy egyes adócsalások és -kikerülések megelőzésére.
               
               
                  A Bizottság által 2017. július 11-én iktatott levelében Hollandia olyan eltérést kérelmezett a héairányelv 193. cikkétől, amely lehetővé tenné számára, hogy a fordított adózást alkalmazza a távközlési szolgáltatások értékesítésére. A Bizottság a héairányelv 395. cikke (2) bekezdésének megfelelően 2017. szeptember 5-én kelt levelében tájékoztatta a többi tagállamot Hollandia kéréséről. A Bizottság 2017. szeptember 6-án kelt levelében értesítette Hollandiát arról, hogy birtokában van a kérés elbírálásához szükséges valamennyi információnak.
               
            
            
               1.A JAVASLAT HÁTTERE
            
            
               •A javaslat indokai és céljai
            
            
               
                  A héairányelv 193. cikke általános szabályként előírja, hogy rendes körülmények között a hozzáadottérték-adót (héa) a termékértékesítést vagy szolgáltatást végző adóalany köteles megfizetni.
               
            
            
               A héairányelv 199a. cikke értelmében a tagállamok úgy rendelkezhetnek, hogy a cikkben felsorolt termékek és szolgáltatások esetében a héa megfizetéséért felelős személy az az adóalany, akinek a részére azokat értékesítették (fordított adózás). A fordított adózási eljárás esetében az az adóalany köteles megfizetni a hozzáadottérték-adót, akinek a részére a terméket értékesítették. Ez az adóalany, amennyiben teljes körű levonási joggal rendelkezik, egyidejűleg hajtja végre az értékesítéshez kapcsolódó héa bevallását és levonását, így az Államkincstárba ténylegesen nem fizet be héát. A távközlési szolgáltatások szerepelnek a 199a. cikk felsorolásában, a g) pontban. 
            
            
               
                  Hollandia jelenleg nem él a héairányelv 199a. cikkének g) pontjában biztosított lehetőséggel, és nem alkalmazza a fordított adózást a távközlési szolgáltatásokra. A hollandiai távközlési ágazatban a közelmúltban feltárt csalások nyomán azonban a tagállam be kívánja vezetni a fordított adózás mechanizmusát a távközlési szolgáltatások belföldi értékesítésére. 
               
            
            
               A héairányelv 199a. cikke úgy rendelkezik, hogy a fordított adózás 2018. december 31-ig, legalább kétéves időszakra alkalmazható. Mivel a kétéves minimális időszakra vonatkozó feltétel ez esetben nem teljesül, Hollandia az említett cikk alapján nem alkalmazhatja a fordított adózást. 
            
            
               Ezért Hollandia a héairányelv 193. cikkétől való eltérést kérelmezett, amely lehetővé tenné számára, hogy a héairányelv 395. cikke alapján alkalmazza a fordított adózást a távközlési szolgáltatások értékesítésére. 
            
            
               Hollandia azért kérelmezi az eltérést, hogy megelőzze a távközlési ágazatában előforduló további héacsalásokat. Jóllehet a távközlési ágazat csalásra alkalmas terület, ezért Hollandia szorosan nyomon követi e tevékenységeket, a közelmúltban olyan csalárd rendszerekre derítettek fényt a hívásidőkkel való kereskedés területén az országban, melyben csalárd kereskedők és köztes vállalkozások – köztük harmadik országokban letelepedett kereskedők – egész sora vett részt. E rendszerek jelentős héabevétel-kiesést eredményeztek az államnak. 
            
            
               A Hollandia által benyújtott információk alapján ez esetben a csalás feltárására és megelőzésére szolgáló hagyományos módszerek nem hatékonyak, mivel a szolgáltatások nyújtói az EU-n kívül tevékenykednek, és semmilyen nyilvántartásban vagy jegyzékben nem szerepelnek. A pénzforgalom fizetési platformokon keresztül az EU-n kívül vezetett bankszámlákra irányul, ami megnehezíti a tranzakciók felderítését, és lehetetlenné teszi a banki információk bekérését. Hollandia hangsúlyozza, hogy az érintett szolgáltatások esetében a fordított adózás bevezetése nélkül az adóbevétel-kiesés exponenciális növekedése várható. 
            
            
               A távközlési szolgáltatások csalásra alkalmas területnek minősülnek, és szerepelnek a héairányelv 199a. cikkének g) pontjában. Ha teljesülne a minimális alkalmazási időszakra vonatkozó feltétel, Hollandia az említett cikkre hivatkozhatna a fordított adózás alkalmazásának kérelmezésekor. 
            
            
               A Bizottság ezért az eltérés engedélyezését javasolja a héairányelv 199a. cikkének hatályossági időszakára. A javasolt eltérés 2018. december 31-ig, tehát a héairányelv 199a. cikkének hatályvesztéséig maradna érvényben. 
            
            
               •A javaslatnak a szabályozási terület jelenlegi rendelkezéseivel való összhangja
            
            
               
                  A héairányelv 199a. cikkének g) pontja alapján lehetőség van a fordított adózás alkalmazására a távközlési szolgáltatások értékesítése esetében. Néhány tagállam az említett rendelkezésre támaszkodva alkalmazza is a fordított adózást
                     1
                  . Ha a kétéves minimális alkalmazási időszak teljesülne, Hollandia is élhetett volna a fordított adózással a távközlési szolgáltatások esetében anélkül, hogy a héairányelv 395. cikke szerinti eltérést kellett volna kérelmeznie. 
               
               
                  A javasolt intézkedés tehát összhangban van a héairányelv hatályos rendelkezéseivel. 
               
            
            
               2.JOGALAP, SZUBSZIDIARITÁS ÉS ARÁNYOSSÁG
            
            
               •Jogalap
            
         
         
            
               A héairányelv 395. cikke.
            
            
               •Szubszidiaritás (nem kizárólagos hatáskör esetén) 
            
            
               Tekintettel a héairányelvnek a javaslat alapját képező rendelkezésére, a javaslat az Unió kizárólagos hatáskörébe tartozik, ezért a szubszidiaritás elve nem alkalmazandó.
            
            
               •Arányosság
            
            
               A határozat egy tagállam számára, annak saját kérelme alapján ad felhatalmazást, kötelezettséget tehát nem keletkeztet.
            
            
               Az eltérés hatályának korlátozott mivoltára tekintettel az egyedi intézkedés arányos a kitűzött céllal, vagyis az adott ágazatban előforduló egyes adócsalások és -kikerülések megelőzésével. 
            
            
               •A jogi aktus típusának megválasztása
            
            
               A héairányelv 395. cikke értelmében a héára vonatkozó közös szabályoktól kizárólag abban az esetben lehet eltérni, ha arra a Tanács a Bizottság javaslata alapján egyhangúlag felhatalmazást ad. Ezenfelül a tanácsi határozat a legmegfelelőbb jogi aktus azért is, mert az egy-egy tagállamnak is címezhető.
            
            
               3.AZ UTÓLAGOS ÉRTÉKELÉSEK, AZ ÉRDEKELT FELEKKEL FOLYTATOTT KONZULTÁCIÓK ÉS A HATÁSVIZSGÁLATOK EREDMÉNYEI
            
            
               •Az érdekelt felekkel folytatott konzultációk
            
            
               
                  A javaslat alapját a Hollandia által benyújtott kérelem képezi, és a javaslat csak ezt a tagállamot érinti.
               
            
            
               •Szakértői vélemények beszerzése és felhasználása
            
            
               Külső szakértők bevonására nem volt szükség.
            
            
               •Hatásvizsgálat
            
            
               A végrehajtási határozatra irányuló javaslat célja egyes adócsalások és -kikerülések megelőzése a távközlési ágazatban. A fordított adózás várhatóan segíti Hollandiát abban, hogy megállítsa a közelmúltban felfedezett héacsalás további terjedését és megelőzze a héacsalásokat a távközlési szolgáltatások ágazatában. Következésképpen az eltérés potenciálisan pozitív hatással fog járni. 
            
            
               Az eltérés szűk alkalmazási köre és időben korlátozott alkalmazása miatt a hatása mindenképpen korlátozott lesz.
            
            
               4.KÖLTSÉGVETÉSI VONZATOK
            
            
               A javaslat nincs negatív hatással az uniós költségvetésre. 
            
            
               5.EGYÉB ELEMEK
            
            
               A javaslat hatályvesztésre vonatkozó rendelkezést tartalmaz, amely 2018. december 31-én lép életbe.
            
         
         
            
               2017/0243 (NLE)
            
            
               Javaslat
            
            
               A TANÁCS VÉGREHAJTÁSI HATÁROZATA
            
            
               a Holland Királyságnak a közös hozzáadottértékadó-rendszerről szóló 2006/112/EK irányelv 193. cikkétől eltérő különös intézkedés bevezetésére történő felhatalmazásáról
            
            
               AZ EURÓPAI UNIÓ TANÁCSA,
            
            
               tekintettel az Európai Unió működéséről szóló szerződésre, 
            
            
               tekintettel a közös hozzáadottértékadó-rendszerről szóló, 2006. november 28-i 2006/112/EK tanácsi irányelvre
                  2
                és különösen annak 395. cikke (1) bekezdésére,
            
            
               tekintettel az Európai Bizottság javaslatára,
            
            
               mivel:
            
            
               (1)A 2006/112/EK irányelv 193. cikke általános szabályként előírja, hogy a termékértékesítést vagy szolgáltatást végző adóalany köteles megfizetni az adóhatóságoknak a hozzáadottérték-adót (héa).
            
            
               (2)A héairányelv 199a. cikke g) pontjának értelmében a tagállamok előírhatják, hogy a távközlési szolgáltatások értékesítése esetében a héa megfizetéséért felelős személy az az adóalany legyen, akinek a részére azokat értékesítették (fordított adózás). Hollandia jelenleg nem él ezzel a lehetőséggel. 
            
            
               (3)A hollandiai távközlési ágazatban a közelmúltban feltárt csalások nyomán azonban a szóban forgó tagállam be kívánja vezetni a fordított adózást a belföldi távközlési szolgáltatások értékesítése esetében. 
            
            
               (4)A héairányelv 199a. cikke úgy rendelkezik, hogy a fordított adózás 2018. december 31-ig, legalább kétéves időszakra alkalmazható. Mivel a kétéves minimális időszakra vonatkozó feltétel ez esetben nem teljesül, Hollandia a héairányelv 199a. cikkének g) pontja alapján nem alkalmazhatja a fordított adózást. 
            
            
               (5)Következésképpen Hollandia a Bizottság által 2017. július 11-én iktatott levelében a héairányelv 193. cikkétől való eltérést kérelmezett, amely lehetővé tenné számára, hogy a héairányelv 395. cikke alapján alkalmazza a fordított adózási eljárást a távközlési szolgáltatások értékesítésére. 
            
            
               (6)A Bizottság a 2006/112/EK irányelv 395. cikke (2) bekezdésének megfelelően 2017. szeptember 5-én kelt levelében tájékoztatta a többi tagállamot Hollandia kérelméről. A Bizottság 2017. szeptember 6-án kelt levelében értesítette Hollandiát arról, hogy birtokában van a kérés elbírálásához szükséges valamennyi információnak.
            
            
               (7)Hollandia azért kérelmezi az eltérést, hogy megelőzze a távközlési ágazatában előforduló további héacsalásokat. Jóllehet a távközlési ágazat csalásra alkalmas terület, ezért a hatóságok szorosan nyomon követik e tevékenységeket, Hollandia a közelmúltban csalárd rendszerekre derített fényt a hívásidőkkel való kereskedés területén, melyben csalárd kereskedők és köztes vállalkozások egész sora vett részt. E rendszerek jelentős adóbevétel-kiesést eredményeztek. 
            
            
               (8)A Hollandia által benyújtott információk alapján ez esetben a csalás feltárására és megelőzésére szolgáló hagyományos módszerek nem hatékonyak, mivel a szolgáltatások az EU-n kívülről származnak, és nyújtóik semmilyen nyilvántartásban vagy jegyzékben nem szerepelnek. A pénzforgalom fizetési platformokon keresztül az Európai Unión kívül vezetett bankszámlákra irányul, ami megnehezíti a tranzakciók felderítését, és lehetetlenné teszi a banki információk bekérését. Hollandia hangsúlyozza, hogy az érintett szolgáltatások esetében a fordított adózási mechanizmus bevezetése nélkül az adóbevétel-kiesés exponenciális növekedése várható. 
            
            
               (9)Mindezek alapján helyénvaló felhatalmazni Hollandiát arra, hogy a héairányelv 199a. cikkének hatályossági időszakára a fordított adózás mechanizmusát alkalmazza a távközlési szolgáltatások értékesítésére. Az eltérést 2018. december 31-ig kell engedélyezni. 
            
            
               (10)Az eltérésnek nincs kedvezőtlen hatása az Unió héabevételekből származó saját forrásaira, 
            
            
               ELFOGADTA EZT A HATÁROZATOT: 
            
         
         
            
               1. cikk
            
            
               A 2006/112/EK irányelv 193. cikkétől eltérve Hollandia felhatalmazást kap arra, hogy távközlési szolgáltatások értékesítése esetében az értékesítés kedvezményezettjét jelölje meg héafizetésre kötelezett személyként. 
            
            
               2. cikk
            
            
               Ez a határozat a róla szóló értesítés napján lép hatályba.
            
            
               Ez a határozat 2018. december 31-én hatályát veszti.
            
            
               3. cikk
            
            
               Ennek a határozatnak a Holland Királyság a címzettje.
            
            
               Kelt Brüsszelben, -án/-én.
            
            
               
                     a Tanács részéről
               
               
                     az elnök
               
            
         
         
            
                  
                     (1)
                  Lásd a héabizottsághoz beérkezett értesítések listáját: 
                  http://ec.europa.eu/taxation_customs/sites/taxation/files/resources/documents/taxation/vat/key_documents/vat_committee/notifications.pdf
               
               
                  
                     (2)
                  HL L 347., 2006.12.11., 1. o.